Henri van Breda vandag gevonnis | Maroela Media
Henri van Breda sal na verwagting Donderdag in die Kaapstad-hooggeregshof gevonnis word vir die brutale moord op sy ouers, Martin en Theresa, en sy ouer broer, Rudi, asook poging tot moord op sy suster, Marli.
Regter Siraj Desai het op 21 Mei beslis Van Breda het sy gesin in Januarie 2015 in hul huis op die De Zalze-landgoed in Stellenbosch met 'n byl aangeval. Martin, Theresa en Rudi het op die toneel gesterf terwyl Marli kritieke beserings opgedoen het. Van Breda (23) is ook skuldig bevind op 'n vyfde aanklag van dwarsboming van die gereg.
Sy vonnisoplegging het Dinsdag begin.
Die staat het ter verswaring van sy vonnis aangevoer dat Marli sal moet leef met die wete dat haar broer hul gesin uitgewis het.
Adv. Susan Galloway, vir die staat, het aangevoer dat Marli die aanval oorleef het weens "'n wonderwerk" en nie omdat haar broer haar genadig was nie. Sy het gesê Van Breda se lang gesprek met die nooddienste wys daarop dat hy nie haastig was om mediese hulp te kry nie ondanks die feit dat sy erg beseerde suster steeds geleef het. Volgens Galloway wys dit op die koelbloedige aard van die aanval.
"Daar is geen berou nie. Hy toon nie simpatie vir sy suster nie. Sy het alles verloor en niks sal ooit weer vir haar dieselfde wees nie. Ondanks haar [jong] ouderdom het sy met al haar krag probeer om haar aanvaller af te weer."
Adv. Pieter Botha, vir Van Breda, het 'n verslag van die Nasionale Instituut insake Misdaadvoorkoming en Rehabilitasie van Oortreders (Nimro), waarin Van Breda se persoonlike omstandighede grondig geëvalueer is, by die hof ingehandig. Botha het gedeeltes van die verslag aan die hof voorgelees.
Daar is onder meer bevind dat Van Breda 'n goeie verhouding met sy ouers, broer en suster gehad het en dat hy onlangs met depressie en angs gediagnoseer is. Volgens die verslag het Van Breda met hoë agting van sy ma, die "versorger", gepraat. Hy was ook na aan sy pa, maar het gesê sy pa was nie "goed met sy emosies nie". Van Breda het ook dikwels raad van sy broer gevra en het 'n normale verhouding met sy suster gehad.
Botha het die hof versoek om in ag te neem dat Van Breda 20 jaar oud was toe die moorde gepleeg is en dat hy 'n eerste oortreder is.
Galloway het egter versoek dat Van Breda lewenslank tronk toe gestuur word. "Die beskuldigde het self aangevoer dat hy deel was van 'n hegte gesin wat nie finansiële probleme ervaar het nie en wat almal 'n blink toekoms voor hulle gehad het. Hy het die aanval uitgevoer terwyl sy gesin op hul kwesbaarste was nadat hulle bed toe is."
Desai wou by Botha weet of daar 'n rede is waarom sy kliënt die moorde gepleeg het en of daar 'n menslike faktor is wat hy in ag kan neem. "Daar is niks wat uitstaan nie. Het hy dan uit blote goddeloosheid opgetree? Help my om die beskuldigde te vonnis," het Desai gesê.
Desai wou spesifiek by Botha weet of hy insae het of hy sy kliënt een, twee of drie lewenslange vonnisse moet oplê. "Dit het 'n invloed wanneer hy eendag in aanmerking sal kom vir parool. Hy is nou 'n jong man, so hy gaan dalk in sy 40's wees as hy in aanmerking kom vir parool. Dit het dus 'n invloed op die vonnisoplegging."
Botha het egter gesê hy het geen verdere argumente nie en dat hy die saak so ver as wat hy in staat was, geneem het.
Daar word soveel navorsing op die brein gedoen en tog weet navorsers nie alles nie.Kan Marli die aand se gebeure nie onthou nie of is daar nog ander insidente wat sy nie kan onthou nie.Weet sy byvoorbeeld haar broer het die moorde gepleeg?Weet sy hy het haar aangeval?Weet sy van die boedel wat sy gaan erf?Kan sy regtig niks onthou nie.Wie kan my help met hierdie vrae.
As jou eie regsverteenwoordiger (wie jy baie geld betaal om jou te verdedig) in die hof se dat hy niks meer het om te bied nie, dan weet ek nie.
Adv. Botha – jy het jou bes gedoen.
Sterkte aan Marli. Hierdie hele storie is verskriklik.
Hoe ironies – hy het nie eers 'n vuurwapen gebruik in die aanval nie.
Ja-nee, ek is bly ek is nie sy regsverteenwoordiger nie. Ek hoop dat Henri lank gaan dink oor sy dade en dalk eendag berou sal toon. Baie sterkte vir Marli en die res van die familie.